Title: พระราชบัญญัติครู (ฉบับที่ 2) พ.ศ. 2495

พระราชบัญญัติ

พระราชบัญญัติ
ครู (ฉบับที่ ๒)
พ.ศ. ๒๔๙๕
------
ภูมิพลอดุลยเดช
ป.ร.
ให้ไว้ ณ วันที่
๒๙ กันยายน พ.ศ. ๒๔๙๕
เป็นปีที่ ๗
ในรัชกาลปัจจุบัน

              พระบาทสมเด็จพระปรมินทรมหาภูมิพลอดุลยเดช มีพระบรมราชโองการ
โปรดเกล้า ฯ ให้ประกาศว่า

              โดยที่เป็นการสมควรแก้ไขเพิ่มเติมพระราชบัญญัติครู พุทธศักราช ๒๔๘๘

              จึงทรงพระกรุณาโปรดเกล้า ฯ ให้ตราพระราชบัญญัติขึ้นไว้โดยคำแนะนำ
และยินยอมของสภาผู้แทนราษฎร ดังต่อไปนี้

              มาตรา ๑ 
พระราชบัญญัตินี้เรียกว่า พระราชบัญญัติครู (ฉบับที่ ๒)
พ.ศ. ๒๔๙๕

              มาตรา ๒*  พระราชบัญญัตินี้ให้ใช้บังคับตั้งแต่วันที่
๒๓ เมษายน พ.ศ. ๒๔๙๖
                   *[รก๒๔๙๕/๖๓/๑๒๕๒/๑๔ ตุลาคม ๒๔๙๕]

              มาตรา ๓  ให้ยกเลิกความในมาตรา ๗
แห่งพระราชบัญญัติครู พุทธศักราช ๒๔๘๘ และให้ใช้ความต่อไปนี้แทน

              มาตรา ๗ 
ให้มีคณะกรรมการอำนวยการของคุรุสภา ประกอบด้วยรัฐมนตรีว่าการกระทรวงศึกษาธิการเป็นประธาน
ปลัดกระทรวงศึกษาธิการเป็นรองประธาน
อธิบดีทุกกรมในกระทรวงศึกษาธิการเป็นกรรมการโดยตำแหน่งและกรรมการอื่นซึ่งที่ประชุมแห่งคุรุสภาได้เลือกตั้งจากสมาชิกคุรุสภา
ซึ่งดำรงหรือเคยดำรงตำแหน่งเป็นครูมีเวลารวมกันไม่น้อยกว่าสิบปี กรรมการซึ่งที่ประชุมแห่งคุรุสภาเลือกตั้งนี้ให้มีจำนวนมากกว่ากรรมการโดยตำแหน่งสามคน

              การเลือกตั้งกรรมการตามความในวรรคแรก ให้ที่ประชุมสมาชิกคุรุสภาของแต่ละจังหวัด
เลือกสมาชิกคุรุสภาเป็นผู้แทนทำการเลือกตั้งในที่ประชุมแห่งคุรุสภาที่จัดขึ้นเพื่อการนั้น
ผู้แทนนี้ให้มีจำนวนตามอัตราส่วนแห่งสมาชิกคุรุสภาทั้งหมดของแต่ละจังหวัดตามเกณฑ์ในระเบียบที่คุรุสภากำหนด
แต่ต้องให้มีผู้แทนไม่น้อยกว่าจังหวัดละสองคน
ผู้แทนแต่ละคนมีสิทธิออกเสียงในการลงคะแนนเลือกตั้งได้เพียงหนึ่งเสียงต่อกรรมการหนึ่งคนตามจำนวนกรรมการที่ต้องเลือกตั้งและต้องใช้สิทธินี้ด้วยตนเอง

              กรรมการซึ่งที่ประชุมแห่งคุรุสภาเลือกตั้งให้อยู่ในตำแหน่งคราวละสี่ปีและอาจได้รับเลือกตั้งใหม่อีกได้
ถ้าตำแหน่งว่างลงก่อนถึงคราวออกตามวาระให้ตั้งซ่อมจากผู้ที่ได้คะแนนถัดลงไปตามลำดับ
แต่กรรมการซึ่งเข้ามาแทนนั้นให้อยู่ในตำแหน่งได้เพียงเท่ากำหนดเวลาของผู้ซึ่งตนแทน

              ถ้ากรรมการโดยตำแหน่งเพิ่มขึ้น ต้องตั้งกรรมการเพิ่มขึ้นตามความในวรรคแรก
ให้นำความในวรรคสามมาใช้บังคับโดยอนุโลม

ผู้รับสนองพระบรมราชโองการ
  จอมพล ป.
พิบูลสงคราม
      นายกรัฐมนตรี

สุนันทา/แก้ไข
๑๗/๐๙/๔๔
A+B (C)